**Informatīvais ziņojums**

**“Par valsts budžeta saistību uzņemšanos Eiropas Savienības programmas “Tiesības, vienlīdzība un pilsonība” 2014.-2020. gadam līdzfinansētā projekta “*Balance for all – B4A*” īstenošanai”**

# 1. Pamatojums informatīvā ziņojuma virzībai

2019. gada 15. janvārī Eiropas Komisija (turpmāk – EK) programmas “Tiesības, vienlīdzība un pilsonība” (turpmāk – programma “Tiesības, vienlīdzība un pilsonība”) ietvaros izsludināja slēgto projektu konkursu Nr. REC-RGEN-WWLB-AG-2019 “Par dzimumu nevienlīdzības novēršanu dzīves laikā – sieviešu un vīriešu darba un privātās dzīves līdzsvars – līdzvērtīga iesaiste aprūpē” (*Restricted call for proposals to national authorities on closing gender gaps over the life cycle - work-life balance for women and men - a better sharing of care*)[[1]](#footnote-1) (turpmāk – projektu konkurss).

2019. gada 13. jūnijā Labklājības ministrija (turpmāk – LM) kā vadošais partneris sadarbībā ar Latvijas Brīvo arodbiedrību savienību (turpmāk – LBAS) un Latvijas Darba devēju konfederāciju (turpmāk – LDDK) kā sadarbības partneriem programmas “Tiesības, vienlīdzība un pilsonība” projektu konkursā iesniedza projekta pieteikumu “*Balance for all – B4A*” (turpmāk – projekts). 2019. gada 26. septembrī saņemta EK Tiesiskuma un patērētāju ģenerāldirektorāta vēstule Nr. Ares(2019)5990161 par atbalstu projekta īstenošanai un granta līguma sagatavošanu.

Ņemot vērā to, ka saņemts EK atbalsts granta līguma slēgšanai un projekta īstenošanai, LM saskaņā ar kārtību, kādā budžeta iestādes var uzņemties saistības Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos,[[2]](#footnote-2) ir sagatavojusi informatīvo ziņojumu, lai Ministru kabinets (turpmāk – MK) pieņemtu lēmumu par iespēju LM uzņemties valsts budžeta ilgtermiņa saistības projekta īstenošanai.

# 2. Programma “Tiesības, vienlīdzība un pilsonība” un tās finansēšanas nosacījumi

Programma “Tiesības, vienlīdzība un pilsonība”izveidota ar Eiropas Parlamenta un Padomes 2013. gada 17. decembra Regulu Nr. 1381/2013, ar ko izveido programmu “Tiesības, vienlīdzība un pilsonība” laikposmam no 2014. gada līdz 2020. gadam[[3]](#footnote-3) (turpmāk – Regula Nr. 1381/2013).

Programma “Tiesības, vienlīdzība un pilsonība” tiek ieviesta centralizēti, un tās tiešo vadību nodrošina EK, kurai palīdz dalībvalstu pārstāvju komiteja. Pamatojoties uz komitejas apstiprināto gada programmu, EK sniedz atbalstu, izsludinot projektu konkursus (grantus) un organizējot EK iepirkumus. Lēmumu par konkrētu projektu finansēšanu, kas tiek noteikti projektu konkursu rezultātā, pieņem EK.

Programmas “Tiesības, vienlīdzība un pilsonība” mērķis:

1. palīdzēt efektīvi īstenot 2000. gada 7. decembra ES Pamattiesību hartas[[4]](#footnote-4) (kura pielāgota Strasbūrā, 2007. gada 12. decembrī) 21. pantā minēto principu par nediskriminēšanu dzimuma, rases, ādas krāsas, etniskās vai sociālās izcelsmes, ģenētisko īpatnību, valodas, reliģijas vai pārliecības, politisko vai jebkuru citu uzskatu dēļ, īpašuma, invaliditātes, vecuma vai dzimumorientācijas dēļ, kā arī saistībā ar piederību pie nacionālās minoritātes;
2. novērst un apkarot rasismu, ksenofobiju, homofobiju un citus neiecietības veidus;
3. veicināt un aizsargāt personu ar invaliditāti tiesības;
4. veicināt dzimumu līdztiesību un dzimumu līdztiesības integrēto pieeju;
5. novērst un apkarot visa veida vardarbību pret bērniem;
6. veicināt un aizsargāt bērnu tiesības;
7. u.c.

Programma “Tiesības, vienlīdzība un pilsonība”tiek īstenota saskaņā ar ikgadējo darbības plānu, kas nosaka prioritātes, atbalstāmās aktivitātes un mērķa grupu kārtējā gadā. 2019. gada darba programmas[[5]](#footnote-5) viena no prioritātēm ir “Veicināt sieviešu un vīriešu līdztiesību un veicināt dzimumu līdztiesības integrētās pieejas īstenošanu” (*Promote equality between women and men and to advance gender mainstreaming*). Prioritātes mērķis ir atbalstīt dalībvalstis izpratnes veidošanā un dzimumu stereotipu mazināšanā darbā un privātajā dzīvē, un jo īpaši attiecībā uz darba un privātās dzīves saskaņošanas iespēju nodrošināšanu.

Saskaņā ar projektu konkursam pievienoto 2018. gada 18. decembra finanšu noteikumu “Finanšu noteikumi”[[6]](#footnote-6) (turpmāk – Finanšu noteikumi) 1.1. apakšpunktu EK līdzfinansējuma likme nepārsniedz 80 % no kopējām projekta attiecināmajām izmaksām (20 % no attiecināmajām izmaksām finansē projektu iesniedzēji vai to partneri, asociētie partneri, vai, ja tas nav iespējams, līdzfinansējums tiek piesaistīts no citiem līdzekļiem, kas nav ES budžeta līdzekļi).

Finanšu noteikumu 2.2. apakšpunkts nosaka pievienotās vērtības nodokļa (turpmāk – PVN) attiecināmību projekta ietvaros iepirktām precēm un pakalpojumiem, ko nosaka finansējuma saņēmēja un finansēto aktivitāšu veids. PVN izmaksas netiek uzskatītas par attiecināmām gadījumā, ja PVN ir atgūstams no valsts vai aktivitātes neparedz iepirkt ar PVN apliekamas preces vai pakalpojumus.

# 3. Problēmas aktualitātes pamatojums

 Saskaņā ar 2019. gada Eiropas Dzimumu līdztiesības indeksa[[7]](#footnote-7) datiem Latvija ieņem 18. vietu starp ES dalībvalstīm (ar 59,7 punktiem) dzimumu līdztiesībā. Visizteiktākā nevienlīdzība Latvijā ir varas (44,1 punkti) un zināšanu (49,7 punkti) jomā, turklāt zināšanu jomā Latvija ierindojas pēdējā vietā starp ES dalībvalstīm. Lai gan Latvijai ir augstākais rādītājs veselības (78,3 punkti) jomā, vērtējot kopējo situāciju, Latvijas rādītājs ir zem ES vidējā.

2018. gada 4. jūlijā stājās spēkā MK rīkojums Nr. 298 “Par Sieviešu un vīriešu vienlīdzīgu tiesību un iespēju veicināšanas plānu 2018.-2020. gadam”[[8]](#footnote-8) (turpmāk – Plāns). Plāna mērķis ir nodrošināt mērķtiecīgu politikas ieviešanu, kas nodrošina sieviešu un vīriešu vienlīdzīgu tiesību un iespēju īstenošanu dzīvē. Plānā noteiktie pasākumi ir vērsti uz to, lai tiesību aktos jau nostiprinātie līdztiesības principi tādās jomās kā izglītība, nodarbinātība un ar dzimumu saistītas vardarbības novēršana tiktu īstenoti arī praksē. Viens no Plāna rīcības virzieniem ir sieviešu un vīriešu ekonomiskās neatkarības un vienlīdzīgu iespēju darba tirgū veicināšana. Vienlīdzīgu iespēju nodrošināšana darba tirgū starp sievietēm un vīriešiem ir saistīta arī ar iespējām saskaņot darbu un privāto dzīvi. Darba un privātās dzīves saskaņošanas jautājumi ir iekļauti gan Ekonomiskās sadarbības un attīstības organizācijas (OECD) dzimumu līdztiesības ieteikumos[[9]](#footnote-9), gan EK stratēģiskajos dokumentos dzimumu līdztiesības jomā[[10]](#footnote-10), gan kā sieviešu nodarbinātību veicinošs nosacījums tiek ņemts vērā Eiropas Semestrī un ES finanšu instrumentu virzītā atbalsta ietvaros.

Lai arī Latvijā tiek īstenoti dažādi pasākumi, kas veicina darba un privātās dzīves saskaņošanu, kuru ietvaros piedāvāti dažādām ģimenes vajadzībām piemēroti bērnu aprūpes pakalpojumi, kā arī īstenoti sabiedrības informēšanas pasākumi ar mērķi mainīt stereotipus par sievietes un vīrieša lomu ģimenē (īpaši veicinot vīriešu – tēvu iesaisti ģimenes rūpēs), darbā un sabiedrībā kopumā. Vienlaikus joprojām ir aktuāli izaicinājumi, kas skar: (1) gados vecāku ģimenes locekļu aprūpes pakalpojumu pieejamību; (2) vīriešu – tēvu iesaisti bērnu aprūpes un mājsaimniecības pienākumu veikšanā; (3) nepietiekami praktizētu elastīga darba laika izmantošanu; (4) nepietiekamu nestandarta nodarbinātības formu (piemēram, attālināts darbs, kolektīvs darbs un darbs tiešsaistes platformās) izmantošanu.

Neskatoties uz Darba likumā[[11]](#footnote-11) un likumā Par valsts sociālo apdrošināšanu[[12]](#footnote-12) noteiktām tiesībām, kas paredz vienlīdzīgas tiesības abiem vecākiem iesaistīties bērnu aprūpē, to piemērošana ikdienas praksē no darba devēju puses un izmantošana no darba ņēmēju puses nav pilnīga. 2018. gada Eirobarometra aptaujas rezultāti[[13]](#footnote-13) par Latviju liecina, ka tikai 60 % no iedzīvotājiem (no 1 000 respondentiem) ir izmantojuši vai zina, ka ir iespējams izmantot elastīgas darba formas. Tajā pašā laikā 36 % iedzīvotāju šādas iespējas darbavietā netiek piedāvātas. Sievietes nedaudz mazāk (59 %), nekā vīrieši (63 %) piekrīt, ka viņu darbavietā ir iespējams saskaņot darba un privāto dzīvi.

Stereotipi par sieviešu un vīriešu noteiktajām lomām sabiedrībā ir kā papildus faktors, kas ierobežo vai neļauj neatkarīgi no nodarbinātības iespējām, ieņemamā amata vai nozares saskaņot darbu un privāto dzīvi. 2014. gada aptaujas “Iedzīvotāju izpratne un attieksme pret dzimumu līdztiesības jautājumiem - 2014”[[14]](#footnote-14) dati pierāda, ka sabiedrības priekšstatos ir izteikts viedoklis par sieviešu un vīriešu atbildības jomām, kur 37,7 % sievietēm un tikai 2,3 % vīriešiem ir svarīgāk rūpēties par ģimeni, 59,3 % iedzīvotāju (no 1 002 respondentiem) uzskatīja, ka rūpes par ģimeni ir vienlīdz svarīgas kā vīriešiem tā sievietēm. Savukārt vīriešiem salīdzinoši svarīgāks mērķis ir nodrošināt materiāli sevi un savus ģimenes locekļus (svarīgāk vīriešiem – 41,2 %, svarīgāk sievietēm – 8,4 %, vienlīdz svarīgi kā vīriešiem, tā sievietēm – 49,7 %).

Projektā plānotās aktivitātes ir vērstas uz to, lai uzlabotu sociālo dialogu starp publisko un privāto sektoru (t.sk. informētu, motivētu un arī iedrošinātu gan darba devējus domāt plašāk un dažādot darba un privātās dzīves saskaņošanas pasākumus, gan darba ņēmējus aicināt izmantot tās iespējas, kas jau ir noteiktas likumdošanā). Tāpat ar projekta aktivitātēm tiks aktualizēts jautājums par vīriešu lomu ģimenē un viņu aktīvāku iesaisti ģimenes rūpēs.

Tāpat 2019.gada 20. jūnijā stājās spēkā Eiropas Parlamenta un Padomes direktīva (2019/1158) par darba un privātās dzīves līdzsvaru vecākiem un aprūpētājiem un ar ko atceļ Padomes Direktīvu 2010/18/ES[[15]](#footnote-15) (turpmāk – Direktīva Nr. 2019/1158), kuras prasības Latvijai ir jāpārņem līdz 2022. gada 2. augustam. Direktīvas Nr. 2019/1158 mērķis ir palielināt sieviešu līdzdalību darba tirgū un veicināt vīriešu līdzdalību (paternitātes atvaļinājums vismaz 10 darba dienas, nenododama vecāku atvaļinājuma daļa divi mēneši) un iesaisti ģimenes rūpēs, kā arī ar ģimenes locekļu aprūpi saistītu atvaļinājumu izmantošanu (aprūpes atvaļinājums). Projektā plānotās aktivitātes ir cieši saistītas ar Direktīvā Nr. 2019/1158 noteikto prasību ieviešanu, kas sadarbībā ar sociālajiem partneriem ne tikai veicinās darba devēju un darba ņēmēju izpratnes un informētības palielināšanos par darba un privātās dzīves saskaņošanas nozīmi un lomu, bet arī veidos platformu diskusijām par iespējamiem risinājumiem un pieejām veiksmīgai Direktīvas Nr. 2019/1158 normu ieviešanai Latvijas likumdošanā un praksē.

# 4. Iesniegtais projekts

**Projekta mērķis** ir īstenot pasākumus, lai mazinātu stereotipus par noteiktu lomu sadalījumu starp sievietēm un vīriešiem darba un privātās dzīvi saskaņošanā un radītu priekšnosacījumus vienlīdzīgai aprūpes un mājsaimniecības pienākumu sadalei. Projekta īstenošanas laiks ir 2020. gada janvāris līdz 2021. gada decembris.

Projektā plānotās aktivitātes un izmaksas nepārklājas (nav dubultfinansējuma riska) ar 2014.-2020. gada plānošanas perioda darbības programmas “Izaugsme un nodarbinātība”[[16]](#footnote-16) specifisko atbalstu mērķu ietvaros plānotajām darbībām un izmaksām, kā arī ar citām LM aktivitātēm, kas īstenotas Plānā noteikto mērķu sasniegšanai.

Informatīvā ziņojuma pirmajā tabulā norādīts EK plānotais projekta virzības laika grafiks.

*Tabula Nr. 1*

**Projekta laika grafiks**

|  |  |
| --- | --- |
| **Darbība** | **Termiņš** |
| Projekta iesniegšana  | 13.06.2019. |
| Projekta vērtēšana | 26.09.2019. |
| Apliecinājuma par projekta īstenošanu sniegšana | 07.11.2019 |
| Līgumu par finansējuma nodrošināšanu slēgšana | 26.12.2019. |

LM sadarbībā ar LBAS un LDDK projekta ietvaros īstenos šādas darbības:

1. projekta īstenošana un uzraudzība (t.sk. projekta uzraudzības komisijas izveide);
2. sabiedrības informēšanas un komunikācijas stratēģijas par darba un privātās dzīves saskaņošanas iespējām izstrāde;
3. sabiedrības informēšanas kampaņas īstenošana par darba un privātās dzīves saskaņošanas iespējām, īpaši veicinot līdztiesīgu ģimenes pienākumu un rūpju sadali starp sievietēm un vīriešiem;
4. sabiedriska plaša mēroga darba un privātās dzīves pasākuma organizēšana un īstenošana prioritāri darba ņēmējiem, lai aktualizētu jautājuma nozīmību un veicinātu sabiedrības izpratni par darba un privātās dzīves saskaņošanu;
5. izvērtējuma izstrāde par normatīvajos aktos noteikto normu piemērošanas iespējām darba un privātās dzīves saskaņošanai, kā arī par darba un privātās dzīves saskaņošanas iespēju pieejamību un īstenoto praksi nozaru uzņēmumu noslēgtajos koplīgumos;
6. ieteikumu sagatavošana politikas veidotājiem politikas īstenošanas un normatīvo aktu pilnveidošanai;
7. ceļa kartes izstrāde arodbiedrību līderiem uzņēmumu līmenī, lai nodrošinātu praktisku darba un privātās dzīves saskaņošanas pasākumu īstenošanu;
8. labās prakses piemēru video sižetu izstrāde par darba ņēmēju pieredzi darba un privātās dzīves saskaņošanas praktisko piemērošanu, ieguvumiem un ieteikumiem pieredzes nodošanai;
9. labās prakses apmaiņas vizītes (vismaz 20 vizītes pie Latvijas darba devējiem);
10. neformālās mācību programmas izstrāde un 10 praktisku semināru nodrošināšana darba devējiem;
11. informatīvi, izglītojoši, jaunu ideju un labas pieredzes apmaiņas pasākumu organizēšana gan darba devējiem, gan darba ņēmējiem (starptautiska konference, forums darba ņēmēju izpratnes veicināšanai, labākā uzņēmuma, kas nodrošina darba un privātās dzīves saskaņošanas iespējas noteikšana u.c.).

Gadījumā, ja projekta ietvaros paredzētās darbības nevarēs veikt LM, LBAS vai LDDK, to īstenošanai tiks izvēlēts pakalpojuma sniedzējs saskaņā ar normatīviem aktiem par publiskiem iepirkumiem, īstenojot atklātu, pārredzamu, nediskriminējošu un konkurenci nodrošinošu konkursa procedūru.

# 5. Finanšu nosacījumi

Projekta kopējās izmaksas plānotas 568 942 *euro* apmērā, no tām EK līdzfinansējums – 426 436 *euro,* Latvijas valsts budžeta līdzfinansējums – 142 506 *euro*, t.sk. 106 609 *euro* (20 % valsts līdzfinansējums) un 35 897 *euro* (finansējums neattiecināmo izmaksu – PVN segšanai). LM sadarbības partneriem finansējums indikatīvi plānots LDDK 187 507 *euro* apmērā un LBAS 82 098 *euro* apmērā. LM plāno projektu klasificēt zem apakšprogrammas 70.08.00 “Citu Eiropas Savienības politiku instrumentu projektu un pasākumu īstenošana labklājības nozarē”. Informatīvā ziņojuma otrajā tabulā norādītas plānotās izmaksas gadu dalījumā.

*Tabula Nr. 2*

LM projekta īstenošanas izmaksas (*euro*)\*

|  |  |  |  |  |
| --- | --- | --- | --- | --- |
|   | **2020. gads** | **2021. gads** | **2022. gads** | **Kopā:** |
| EK līdzfinansējums (avansa maksājuma daļa 80 % apmērā) | 341 149 | 0 | 85 287 | 426 436 |
| Valsts budžeta līdzfinansējums 20 % apmērā no projekta finansējuma | 60 131 | 46 478 | 0 | 106 609 |
| Valsts budžeta priekšfinansējums EK līdzfinansējuma gala maksājuma daļai 20 % apmērā | 0 | 85 287 | 0 | 85 287 |
| PVN | 20 112 | 15 785 | 0 | 35 897 |
| Kopā no valsts budžeta nepieciešamais finansējuma | 80 243 | 147 550 | 85 287 | 227 793 |

\* Izmaksu sadalījums ir indikatīvs un var tikt precizēts līguma noslēgšanas gaitā ar EK.

EK avansa maksājums plānots 80 % (341 149 *euro*) apmērā no kopējā EK piešķirtā līdzfinansējuma, kas tiek izmaksāts 30 dienu laikā pēc līguma noslēgšanas. Ņemot vērā projekta ietvaros plānoto aktivitāšu sadalījumu, EK 2020. gadā piešķirto avansu plānots investēt 2020. gadā.

Gala maksājums 20 % apmērā (85 287 *euro*) no EK līdzfinansējuma tiek pārskaitīts pēc projekta aktivitāšu pabeigšanas, pamatojoties uz projekta gala atskaitēm (indikatīvi 2022. gada sākumā). Ievērojot minēto, projekta ieviešanai nepieciešams valsts budžeta priekšfinansējums 20 % apmērā no kopējā EK līdzfinansējuma. Priekšfinansējums no valsts budžeta nepieciešams, lai nodrošinātu projekta aktivitāšu īstenošanu 2021. gadā.

EK avansa saņēmējs ir LM kā projekta vadošais partneris. Pēc projekta pabeigšanas un attiecināmo izmaksu apstiprināšanas, EK veiks gala maksājumu LM saskaņotā atbalsta apjomā. Pēc maksājuma saņemšana no EK, LM valsts budžeta priekšfinansējuma atmaksa tiks ieskaitīta valsts pamatbudžeta ieņēmumos.

# 6. Valsts atbalsta izvērtējums

Arodbiedrību likuma[[17]](#footnote-17) 16. pantā ir noteikts, ka arodbiedrību intereses valsts līmenī attiecībās ar Ministru kabinetu pārstāv arodbiedrību apvienība, kas apvieno vislielāko strādājošo skaitu valstī. Savukārt 17. pantā ir noteikts, ka arodbiedrību pārstāvjus Nacionālajā trīspusējās sadarbības padomē (turpmāk – NTSP) un tās apakšpadomēs izvirza arodbiedrību apvienība, kas apvieno vislielāko strādājošo skaitu valstī. Ņemot vērā, ka LBAS apvieno lielāko strādājošo skaitu valstī, LBAS izvirza savus pārstāvjus NTSP.

Darba devēju organizāciju un to apvienību likuma[[18]](#footnote-18) 10. panta pirmajā daļā noteikts, ka darba devēju intereses valstiskā līmenī attiecībās ar Ministru kabinetu pārstāv tā Latvijas darba devēju organizāciju apvienība, kurā apvienojušies darba devēji, kas nodarbina visvairāk no valstī strādājošiem. Ņemot vērā, ka LDDK apvieno lielāko darba devēju skaitu valstī, LDDK izvirza savus pārstāvjus NTSP.

Saskaņā ar Nacionālās trīspusējās sadarbības padomes nolikuma[[19]](#footnote-19) 1. punktu LBAS un LDDK kopā ar Ministru kabineta pārstāvjiem veido NTSP, kuras mērķis ir nodrošināt saskaņotu, visai sabiedrībai un valsts interesēm atbilstošu sociālekonomiskās attīstības problēmu risināšanu. Minētā mērķa sasniegšanai NTSP koordinē un nodrošina **sociālo dialogu**[[20]](#footnote-20). Tāpat NTSP struktūrā izveidotas vairākas apakšpadomes, t.sk. Darba lietu trīspusējās sadarbības apakšpadome, kuru veido LM, Tieslietu ministrijas, LBAS un LDDK izvirzītie pārstāvji. Darba lietu trīspusējās sadarbības apakšpadomes nolikuma[[21]](#footnote-21) 3.4. apakšpunktā noteikts, ka tā veic informatīvi izglītojošu darbu darba devēju organizācijās un to apvienībās un darbinieku arodbiedrībās un veicina sadarbību nozaru un reģionālajā līmenī.

Ievērojot minēto, un to, ka projekta paredzētās aktivitātes ir vērstas uz sociālā dialoga veicināšanu starp darba devēju organizācijām, valsts institūcijām un arodbiedrībām darba un privātās dzīves saskaņošanas jautājumos, projektā īstenojamām aktivitātēm nav saimnieciska rakstura.

Papildus minētajam MK 2019. gada 7. maija rīkojuma Nr. 210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai”[[22]](#footnote-22) (turpmāk – Valdības rīcības plāns) 102.1. pasākums nosaka uzdevumu “*Veicināsim ģimenes un darba dzīves saskaņošanu, iedrošinot abus vecākus līdzvērtīgi iesaistīties ģimenes dzīvē un bērnu audzināšanā.*”, kuram kā atbildīgā par izpildi noteikta LM un līdzatbildīgi ir sociālie partneri (t.i., LBAS un LDDK).

Līdz ar to var secināt, ka LBAS un LDDK, kā Valdības rīcības plānā noteiktie līdzatbildīgie par 102.1. pasākuma rezultāta sasniegšanu, projekta ietvaros var nodrošināt nesaimniecisko mērķi – sociālo dialogu un tas atbilst NTSP un Darba lietu trīspusējās sadarbības apakšpadomes nolikumā noteiktajām funkcijām. Jāņem vērā arī tas, ka sociālā dialoga ietvaros plānotās darbības nav pakalpojums pēc būtības un nav uzskatāms par komercdarījumu vai saimniecisko darījumu, līdz ar to nepastāv darījumu tirgus un sniegtais atbalsts pasākuma ietvaros neietekmē uzņēmējdarbības vidi no tirgus subjektu konkurences viedokļa.

Papildus atzīmējams arī tas, ka projekta tiešais mērķis nav stiprināt organizāciju kapacitāti vai veicināt to darbības paplašināšanos, bet īstenot pasākumus, kas veicinās sabiedrības (t.sk. darba devēju un darba ņēmēju) informētību par darba un privātās dzīves saskaņošanas iespējām, kā arī nākotnē sekmēs šo aspektu iekļaušanu normatīvajā regulējumā un koplīgumos (ģenerālvienošanās), darba līgumos vai citos darba devēju dokumentos, kas saistoši darba devējiem un darba ņēmējiem. Visi projekta ietvaros izstrādātie materiāli un organizētie pasākumi būs publiski pieejami bez maksas, nevis ekskluzīvi paredzēti tikai LBAS un LDDK iekšējai lietošanai.

Ņemot vērā to, ka tiek secināts, ka LBAS un LDDK projekta ietvaros īstenotajām darbībām nav saimnieciska rakstura, projekta izvērtējums pēc Komercdarbības atbalsta kontroles likuma 5. pantā noteiktās pazīmēm nav jāveic, attiecīgi ļaujot konstatēt, ka projekts neietver komercdarbības atbalsta piešķiršanu.

# 7. Turpmākā rīcība

Ņemot vērā, ka dalība starptautiskās sadarbības projektos ir vērtīgs instruments nozares politikas pilnveidošanai, labo prakšu apmaiņai, iespējai izmēģināt jaunas iniciatīvas, lai gūtu pārliecību par to atbilstību un uzlabotu nozares politiku, kā arī īstenot pasākumus politikas jomās, kurām nav noteikta valsts budžeta finansēšanas programma, iepriekš minētā projekta īstenošanai nepieciešams MK lēmums:

1. atļaut LM slēgt līgumu ar EK projekta īstenošanai programmas “Tiesības, vienlīdzība un pilsonība” ietvaros un uzņemties 2020. un 2021. gadā valsts budžeta ilgtermiņa saistības;
2. paredzēt, ka projektam papildus nepieciešamais finansējums atbilstoši noslēgto granta līgumu nosacījumiem nacionālā līdzfinansējuma, priekšfinansējuma un neattiecināmo izmaksu segšanai tiks nodrošināts, veicot līdzekļu pārdali no 74. resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai”, attiecīgi precizējot valsts budžeta ilgtermiņa saistības;
3. pēc gala maksājuma saņemšanas no EK LM nodrošināt priekšfinansējuma ieskaitīšanu (valsts budžeta veiktā priekšfinansējuma apmērā) valsts pamatbudžeta ieņēmumos.

|  |  |
| --- | --- |
| Labklājības ministre | Ramona Petraviča |

21.11.2019. 08:51

2 835

**Makarovs**, 67782958

Eiropas Savienības struktūrfondu departaments

Vjaceslavs.Makarovs@lm.gov.lv

**Gaile**, 67021625

Sociālās politikas plānošanas un attīstības departaments

Agnese.Gaile@lm.gov.lv

**Lapinskis**, 67021566

Juridiskais departaments

Aivis.Lapinskis@lm.gov.lv

**Tjurina**, 67021589

Finanšu vadības departaments

Tatjana.Tjurina@lm.gov.lv

1. https://ec.europa.eu/info/funding-tenders/opportunities/portal/screen/opportunities/topic-details/rec-rgen-wwlb-ag-2019. [↑](#footnote-ref-1)
2. Ministru kabineta 2018. gada 17. jūlija noteikumu Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” 35. punkts; “Likums par budžetu un finanšu vadību” 24. panta trešā daļa. [↑](#footnote-ref-2)
3. http://eur-lex.europa.eu/legal-content/LV/TXT/?uri=CELEX:32013R1381. [↑](#footnote-ref-3)
4. Eiropas Savienības Pamatvērtību Harta 2012/C 326/02. *Eiropas Savienības Oficiālais Vēstnesis.* 26.10.2012. [↑](#footnote-ref-4)
5. http://ec.europa.eu/research/participants/data/ref/other\_eu\_prog/rec/wp/rec-awp-2019\_en.pdf. [↑](#footnote-ref-5)
6. http://ec.europa.eu/research/participants/data/ref/other\_eu\_prog/common/just-rec\_annex-call-proposals\_ag-19\_en.pdf. [↑](#footnote-ref-6)
7. https://eige.europa.eu/gender-equality-index/2019/LV. [↑](#footnote-ref-7)
8. https://likumi.lv/ta/id/300170-par-sieviesu-un-viriesu-vienlidzigu-tiesibu-un-iespeju-veicinasanas-planu-2018-2020-gadam. [↑](#footnote-ref-8)
9. https://www.oecd.org/els/2013-oecd-recommendation-of-the-council-on-gender-equality-in-education-employment-and-entrepreneurship-9789264279391-en.htm.

un https://www.oecd.org/gender/2015-oecd-recommendation-of-the-council-on-gender-equality-in-public-life-9789264252820-en.htm. [↑](#footnote-ref-9)
10. https://ec.europa.eu/anti-trafficking/eu-policy/strategic-engagement-gender-equality-2016-2019\_en. [↑](#footnote-ref-10)
11. https://likumi.lv/doc.php?id=26019. [↑](#footnote-ref-11)
12. https://likumi.lv/doc.php?id=45466. [↑](#footnote-ref-12)
13. https://ec.europa.eu/commfrontoffice/publicopinion/index.cfm/survey/getsurveydetail/instruments/flash/surveyky/2185. [↑](#footnote-ref-13)
14. http://www.sif.gov.lv/index.php?option=com\_content&view=article&id=9407:Aptaujas-%E2%80%9EIedzivotaju-izpratne-un-attieksme-pret-dzimumu-lidztiesibas-jautajumiem-2014-%E2%80%9D-dati&catid=14:Jaunumi&Itemid=186&lang=lv. [↑](#footnote-ref-14)
15. https://eur-lex.europa.eu/legal-content/LV/TXT/?uri=CELEX:32019L1158. [↑](#footnote-ref-15)
16. https://www.esfondi.lv/planosanas-dokumenti. [↑](#footnote-ref-16)
17. https://likumi.lv/ta/id/265207-arodbiedribu-likums. [↑](#footnote-ref-17)
18. https://likumi.lv/doc.php?id=24467. [↑](#footnote-ref-18)
19. https://likumi.lv/doc.php?id=50778. [↑](#footnote-ref-19)
20. https://mk.gov.lv/content/nacionala-trispusejas-sadarbibas-padome. [↑](#footnote-ref-20)
21. http://www.lm.gov.lv/upload/darba\_tirgus/darba\_attiecibas\_socialais\_dialogs/dltsa\_nol\_092011.pdf. [↑](#footnote-ref-21)
22. https://likumi.lv/ta/id/306691-par-valdibas-ricibas-planu-deklaracijas-par-artura-krisjana-karina-vadita-ministru-kabineta-iecereto-darbibu-istenosanai. [↑](#footnote-ref-22)